pythainlp/thaigov-v2-corpus-22032023 huggingface dataset:
วันพฤหัสบดีที่ 7 ตุลาคม 2564
รองปลัดกระทรวงเกษตรและสหกรณ์ ร่วมประชุมคณะทำงานด้านอำนวยการ
รองปลัดกระทรวงเกษตรและสหกรณ์ ร่วมประชุมคณะทำงานด้านอำนวยการ
เมื่อวันพุธที่ 6 ต.ค. 64 นายประยูร อินสกุล รองปลัดกระทรวงเกษตรและสหกรณ์ ร่วมประชุมคณะทำงานด้านอำนวยการ ครั้งที่ 2/2564 โดยมีนายสุรสีห์ กิตติมณฑล เลขาธิการสำนักงานทรัพยากรน้ำแห่งชาติ เป็นประธานการประชุม ดำเนินการประชุมผ่านระบบออนไลน์ (VDO Conference) โดยมีสาระสำคัญในการประชุม คือ
1) รับทราบสภาพอากาศ สถานการณ์น้ำภาพรวมทั้งประเทศ และสถานการณ์อุทกภัยที่ผ่านมา
2) พิจารณาการประเมินสถานการณ์น้ำท่วมในพื้นที่ การบริหารจัดการ และการช่วยเหลือ พื้นที่ลุ่มน้ำเจ้าพระยา – ป่าสัก และลุ่มน้ำชี – มูล
3) พิจารณาการประเมินสถานการณ์ภัยแล้ง ณ วันที่ 1 พฤศจิกายน 2564 พื้นที่ลุ่มน้ำปิง วัง ยม น่าน
4) พิจารณาการประเมินพื้นที่เพาะปลูกในช่วงฤดูแล้งของลุ่มน้ำเจ้าพระยา
5) พิจารณาการประเมินสถานการณ์พายุที่กำลังจะเข้าพื้นที่ภาคใต้ และการเตรียมความพร้อมรับมือ
6) พิจารณาแนวทางการแจ้งเตือนเฝ้าระวังสถานการณ์น้ำ และการประสานงานกับกองอำนวยการน้ำแห่งชาติ
วันศุกร์ที่ 14 มกราคม 2565
อนุทิน ร่วมยินดีความสำเร็จในการผลิตวัคซีนในไทย ของสยามไบโอไซเอนซ์และแอสตร้าเซนเนก้า
รองนายกรัฐมนตรีและรัฐมนตรีว่าการกระทรวงสาธารณสุข ร่วมแสดงความยินดีกับความสำเร็จในการผลิตวัคซีนแอสตร้าเซนเนก้าในประเทศไทย จากความร่วมมือระหว่างรัฐบาลไทย-รัฐบาลอังกฤษ โดยบริษัท สยามไบโอไซเอนซ์จำกัด และ บริษัท แอสตร้าเซนเนก้า
รองนายกรัฐมนตรีและรัฐมนตรีว่าการกระทรวงสาธารณสุข ร่วมแสดงความยินดีกับความสำเร็จในการผลิตวัคซีนแอสตร้าเซนเนก้าในประเทศไทย จากความร่วมมือระหว่างรัฐบาลไทย-รัฐบาลอังกฤษ โดยบริษัท สยามไบโอไซเอนซ์จำกัด และ บริษัท แอสตร้าเซนเนก้า ทำให้ส่งมอบวัคซีนได้ครบตามจำนวน 61 ล้านโดส และส่งออกไปยังประเทศในแถบเอเชียตะวันออกเฉียงใต้อีกกว่า 100 ล้านโดส พร้อมก้าวสู่ความร่วมมือด้านวิชาการ และเป็นศูนย์กลางในภูมิภาคเอเชียตะวันออกเฉียงใต้ในอนาคต
วันนี้ (14 มกราคม 2565) ที่ บริษัท สยามไบโอไซเอนซ์ จำกัด อำเภอบางใหญ่ นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นางอแมนดา มิลลิ่ง รัฐมนตรีช่วยว่าการกระทรวงต่างประเทศและการพัฒนาฝ่ายกิจการเอเชียแห่งราชอาณาจักรกล่าวแสดงความยินดีในการผลิตและส่งมอบวัคซีนจากความร่วมมือระหว่างประเทศไทยและสหราชอาณาจักร โดยมี นายแพทย์โอภาส การย์กวินพงศ์ อธิบดีกรมควบคุมโรค นายแพทย์นคร เปรมศรี ผู้อำนวยการสถาบันวัคซีนแห่งชาติ นายเจมส์ ทีกส์ ประธานบริษัท แอสตร้าเซนเนก้า ประเทศไทยจำกัด และ ดร.ทรงพล ดีจงกิจ กรรมการผู้จัดการ บริษัท สยามไบโอไซเอนซ์ จำกัด ร่วมงาน
นายอนุทิน กล่าวว่า วันนี้ได้มาแสดงความยินดีในความสำเร็จของการร่วมมือระหว่างสยามไบโอไซเอนซ์และแอสตร้าเซนเนก้า ที่สามารถถ่ายทอดเทคโนโลยีการผลิตวัคซีนที่มีคุณภาพระดับโลกในประเทศไทย และการผลิตเป็นไปตามแผนทุกประการ ทำให้สามารถส่งมอบวัคซีนให้กับประเทศไทยได้ครบตามจำนวน 61 ล้านโดส รวมถึงส่งออกไปยังประเทศในแถบเอเชียตะวันออกเฉียงใต้อีกกว่า 100 ล้านโดส โดยกำลังการผลิตของ บริษัท สยามไบโอไซเอนซ์ จำกัด ต่อปีอยู่ที่ประมาณ 200 ล้านโดส
ความสำเร็จครั้งนี้เกิดจากความร่วมมือระหว่างรัฐบาลไทยและรัฐบาลอังกฤษ รวมถึงภาคเอกชน คือ บริษัท แอสตร้าเซนเนก้า และ บริษัทสยามไบโอไซเอนซ์ จำกัด ที่มีความสัมพันธ์อันดีต่อกัน ซึ่งจะเป็นพื้นฐานสำคัญในความร่วมมือด้านวิชาการ เทคโนโลยี อุตสาหกรรมวัคซีนและยา เพื่อก้าวสู่การเป็นศูนย์กลางในภูมิภาคเอเชียตะวันออกเฉียงใต้ รวมถึงเกิดการแลกเปลี่ยนเรียนรู้ของนักศึกษา นักวิจัยต่อไปในอนาคต ไม่ว่าจะเป็นงานในภาวะปกติหรือในภาวะฉุกเฉิน นอกจากนี้ ในนามของรัฐบาลไทย ขอขอบคุณรัฐบาลอังกฤษที่บริจาควัคซีนให้กับประเทศไทยในช่วงที่วัคซีนมีจำกัด ทำให้มีวัคซีนสร้างภูมิคุ้มกันแก่ประชาชนและสามารถควบคุมการแพร่ระบาดของโรคโควิด 19 ได้อย่างดี
**************************************14 มกราคม 2565
วันพุธที่ 29 ธันวาคม 2564
ลุงตู่ เปย์เพิ่ม 24 ล้าน ช่วยลูกจ้างถูกเลิกจ้างไร้เงินชดเชย
รมว.แรงงาน เผยหลังรัฐบาลออกระเบียบเพิ่มอัตราและระยะเวลาการจ่ายเงินสงเคราะห์ให้แก่ลูกจ้าง มีผลบังคับใช้ย้อนหลังตั้งแต่ 1 มีนาคม 2563 – 28 กุมภาพันธ์ 2565 ลูกจ้างยื่นขอรับเงินเพิ่ม 2,864 คน เป็นเงิน 24,166,404 บาท ได้รับเงินเป็นของขวัญปีใหม่นี้แน่นอน
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า จากการที่กระทรวงแรงงานแก้ไขเพิ่มเติมระเบียบคณะกรรมการกองทุนสงเคราะห์ลูกจ้าง ว่าด้วย การจ่ายเงินสงเคราะห์ อัตราเงินที่จะจ่าย และระยะเวลาการจ่ายกรณีการระบาดของโรคติดเชื้อไวรัสโคโรนา 2019 (Coronavirus Disease (COVID-19)) พ.ศ. 2564 โดยปรับเพิ่มอัตราเงินสงเคราะห์ให้กับลูกจ้างที่ถูกเลิกจ้างและไม่ได้รับค่าชดเชยจากนายจ้างในช่วง 1 มีนาคม 2563 – 28 กุมภาพันธ์ 2565 ตามข้อสั่งการของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมทั้ง พลเอก ประวิตร วงษ์สุวรรณ รองนายกรัฐมนตรี ที่กำกับดูแลกระทรวงแรงงาน ทั้งสองท่านให้ความเป็นห่วงลูกจ้างกลุ่มนี้ได้สอบถามความคืบหน้าเป็นระยะ ซึ่งได้รับรายงานจากกรมสวัสดิการและคุ้มครองแรงงานว่า ในช่วงตั้งแต่วันที่ระเบียบนี้เริ่มมีผลใช้บังคับเมื่อวันที่ 16 ธันวาคม 2564 จนถึงวันที่ 28 ธันวาคม 2564 มีลูกจ้างมาใช้สิทธิขอรับเงินสงเคราะห์จากกองทุนสงเคราะห์ลูกจ้างแล้วทั้ง 2 กรณี จำนวน 2,864 คน เป็นเงิน 24,166,404.40 บาท เป็นกรณีค่าชดเชย จำนวน 1,927 คน เป็นเงิน 19,281,292.13 บาท และกรณีเงินอื่นฯ จำนวน 937 คน เป็นเงิน 4,885,112.27 บาท ในจำนวนนี้มีลูกจ้างจาก 2 บริษัทที่เกี่ยวข้องจำนวนมากได้แก่ บริษัท บริลเลียนท์ อัลไลแอนซ์ ไทย โกลบอล จำกัด จังหวัดสมุทรปราการ มีลูกจ้างมายื่นขอใช้สิทธิรับเงินเพิ่ม 1,086 คน จ่ายแล้ว 661 คน เป็นเงิน 6,232,081.54 บาท และนัดจ่ายในวันที่ 30 ธันวาคม 2564 จำนวน 425 คน เป็นเงิน 4,053,526.12 บาท ในส่วนของลูกจ้าง บริษัท บอดี้ แฟชั่น (ประเทศไทย) จำกัด จังหวัดนครสวรรค์ มีลูกจ้างมายื่นขอใช้สิทธิรับเงินเพิ่ม 1,537 คน จ่ายแล้ว 849 คน เป็นเงิน 8,150,400 บาท และนัดจ่ายในวันที่30 ธันวาคม 2564 จำนวน 688 คน เป็นเงิน 2,323,837.07 บาท ซึ่งลูกจ้างที่มายื่นเรื่องขอใช้สิทธิจะได้รับเงินสงเคราะห์เพิ่มขั้นต่ำคนละ 9,390 บาท เป็นของขวัญปีใหม่นี้แน่นอน
นายนิยม สองแก้ว อธิบดีกรมสวัสดิการและคุ้มครองแรงงานกล่าวเพิ่มเติมว่า ระเบียบคณะกรรมการกองทุนสงเคราะห์ลูกจ้างฉบับนี้ กำหนดเป็นการเฉพาะกรณีสถานการณ์การแพร่ระบาดของโรคติดเชื้อไวรัสโคโรนา 2019 ลูกจ้างที่ถูกนายจ้างเลิกจ้างโดยไม่จ่ายค่าชดเชยหรือเงินอื่นนอกจากค่าชดเชย ได้แก่ ค่าจ้าง ค่าล่วงเวลา ค่าทำงานในวันหยุด และค่าล่วงเวลาในวันหยุด เป็นต้น เพราะเหตุที่นายจ้างไม่สามารถดำเนินกิจการต่อไปได้ และพนักงานตรวจแรงงานมีคำสั่งให้นายจ้างจ่ายค่าชดเชยหรือเงินอื่นตั้งแต่วันที่1 มีนาคม 2563 เป็นต้นไป ลูกจ้างสามารถมายื่นเรื่องขอรับเงินสงเคราะห์เพิ่มเติมได้ ที่สำนักงานสวัสดิการและคุ้มครองแรงงานจังหวัดทุกจังหวัด และสำนักงานสวัสดิการและคุ้มครองแรงงานกรุงเทพมหานคร พื้นที่ 1-10
วันจันทร์ที่ 28 มิถุนายน 2564
โฆษก ศบค. เผย สธ. หารือแนวคิด Home Isolation อนุญาตให้ผู้ป่วยสามารถดูแลตัวเองที่บ้าน  อยู่ระหว่างลงรายละเอียดและข้อกำหนดที่ชัดเจน
โฆษก ศบค. เผย สธ. หารือแนวคิด Home Isolation อนุญาตให้ผู้ป่วยสามารถดูแลตัวเองที่บ้าน  อยู่ระหว่างลงรายละเอียดและข้อกำหนดที่ชัดเจน
วันนี้ (28 มิถุนายน 2564) เวลา 12.30 น. ณ โถงกลาง ตึกสันติไมตรี ทำเนียบรัฐบาล นายแพทย์ ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ตอบคำถามสื่อมวลชน กรณีข้อกำหนดออกตามความในมาตรา 9 แห่งพระราชกำหนดในการบริหารราชการในสถานการณ์ฉุกเฉิน พ.ศ. 2548 (ฉบับที่ 25) ที่สอบถามเกี่ยวกับการมาตรการควบคุมแรงงานก่อสร้าง ในพื้นที่กรุงเทพและปริมณฑล เพื่อควบคุมโรคและป้องกันการแพร่ระบาดเป็นวงกว้าง โดยเฉพาะกลุ่มผู้ประกอบอาชีพแรงงานก่อสร้าง ซึ่งเป็นกลุ่มเสี่ยงและพบการระบาดแบบกลุ่มก้อน ซึ่งหมายถึงสถานที่ ก่อสร้าง ดัดแปลงหรือรื้อถอนอาคาร หรือพื้นที่ดำเนินการก่อสร้างหรือสถานที่ก่อสร้าง ดัดแปลงหรือรื้อถอนอาคารขนาดใหญ่เป็นพิเศษ อาคารสูง อาคาร ขนาดใหญ่ อาคารที่อยู่อาศัยรวม อาคารสาธารณะ ตามกฎหมายว่าด้วยการควบคุมอาคาร หรือโครงการจัดสรรทุกประเภท ตามกฎหมายว่าด้วยการจัดสรรที่ดิน โดยให้มีคำสั่งปิดสถานที่พักอาศัยชั่วคราวสำหรับคนงานทั้งภายในและภายนอกสถานที่ก่อสร้าง และห้ามการเดินทางและเคลื่อนย้ายแรงงาน ซึ่งคณะกรรมการที่ปรึกษาของทาง ศบค. เห็นว่ากลุ่มนี้มีการไปมาหาสู่กัน จึงขอให้หยุดงานก่อสร้างเป็นการชั่วคราวอย่างน้อย 30 วัน ตามเจตนาของข้อกำหนดนี้ออกมา
โฆษก ศบค. กล่าวถึงการตั้งข้อสังเกตตัวเลขการฉีดวัคซีนในช่วง 2- 3 วันที่ผ่านมาทำได้ค่อนข้างจะน้อยหรือไม่ และจะสามารถฉีดวัคซีนได้ตามเป้าหมายหรือไม่นั้นว่า วัคซีนล๊อตใหญ่ๆ จะมีการทยอยมา ซึ่งศักยภาพของบางแห่ง มีการฉีดวัคซีนได้มาก ก็สามารถฉีดวัคซีนได้หมดภายใน 1 วัน บางแห่ง ก็จะกระจายการฉีดให้ลดลั่นตามจำนวนของคนที่รับนัด ซึ่งวัคซีนล็อตล่าสุดที่เข้ามาในวันที่ 25 -26 ช่วงปลายสัปดาห์ที่ผ่านมา คาดว่าภายในต้นสัปดาห์นี้ประชาชนที่มีการนัดอยู่จะได้รับการฉีดวัคซีน โดยขอความร่วมมือประชาชนไปรับวัคซีนตามที่ได้รับนัดหมายด้วย
จากการที่มีรายงานตัวเลขผู้ติดเชื้อรายวันค่อนข้างสูง จะมีมาตรการในการรองรับอย่างไร หากเป็นเช่นนี้จะต้องรับแนวคิด Home Isolation เข้ามาดูแลปัญหานี้หรือไม่นั้น โฆษก ศบค.ชี้แจงว่า เช้าวันนี้ได้มีการประชุมเตรียมความพร้อมศูนย์ปฏิบัติการฉุกเฉิน (EOC) ที่กระทรวงสาธารณสุข โดยมี นพ.เกียรติภูมิ วงศ์รจิต ปลัดกระทรวงสาธารณสุขและนายแพทย์สมศักดิ์ อรรฆศิลป์ อธิบดีกรมการแพทย์ ได้พูดคุยประเด็นการรักษาตัวอยู่ในบ้าน ซึ่งขณะนี้ได้มีการเตรียมความพร้อมเหลือแต่ลงในรายละเอียดและข้อกำหนดให้ชัดเจน ถ้าการรักษาตัวอยู่ในโรงพยาบาลหรือ Hospital เดิมที่บอกว่า 14 วันถ้า 10 วัน ผ่านไปแล้ว ไม่มีปัญหา อาการดีอยู่แล้ว ที่เหลืออีก 4 วันให้ไปดูแลอยู่ที่บ้านจะช่วยได้ถึงประมาณสัก 1 ใน 3 จะทำให้เตียงว่างขึ้น ซึ่งเป็นกลุ่มสีเขียว  สิ่งที่สำคัญคือ จะต้องมีการติดตามกลุ่มคนที่ออกมาในวันที่ 11 12 13 14 อย่างใกล้ชิด ซึ่งอยู่ระหว่างพิจารณา เพื่อให้มีการมาตรการออกมาโดยเร็วออกมา ขณะนี้กระทรวงสาธารณสุขร่วมมือกับกรุงเทพมหานคร เปิดพื้นที่จัดตั้งห้อง “ICU รพ.สนาม” ใช้เทคโนโลยีการทำ ICU ในลักษณะใน/นอกสถานที่ยืนยัน รัฐบาลกำลังเร่งหาหนทางช่วยประชาชนคนไทยทุกคนอยู่ในขณะนี้
................
วันพฤหัสบดีที่ 17 กุมภาพันธ์ 2565
รมว.เกษตรฯ มอบ ‘เลขาฯ ธนา’ พบกลุ่มสหพันธ์เกษตรกรแห่งประเทศไทย (สกท.)
รมว.เกษตรฯ มอบ ‘เลขาฯ ธนา’ พบกลุ่มสหพันธ์เกษตรกรแห่งประเทศไทย (สกท.) เพื่อขอบคุณการแก้ไขปัญหาในการจัดสรรงบกลาง ให้เกิดผลสำเร็จ
รมว.เกษตรฯมอบ‘เลขาฯธนา’พบกลุ่มสหพันธ์เกษตรกรแห่งประเทศไทย(สกท.)เพื่อขอบคุณการแก้ไขปัญหาในการจัดสรรงบกลางให้เกิดผลสำเร็จ
ดร.เฉลิมชัยศรีอ่อนรัฐมนตรีว่าการกระทรวงเกษตรและสหกรณ์มอบหมายให้นายธนาชีรวินิจเลขานุการรัฐมนตรีว่าการกระทรวงเกษตรและสหกรณ์พบปะกลุ่มสหพันธ์เกษตรกรแห่งประเทศไทย(สกท.)นำโดยนายยศวัจน์ชัยวัฒนสิริกุลพร้อมด้วยมวลชนจำนวนกว่า500คนณบริเวณหน้ากระทรวงเกษตรและสหกรณ์ถนนราชดำเนินเพื่อเดินทางมายื่นหนังสือเรียนรัฐมนตรีว่าการกระทรวงเกษตรฯ(ดร.เฉลิมชัย
ศรีอ่อน)เพื่อขอบคุณการสนับสนุนการแก้ไขปัญหาในการจัดสรรงบกลางให้เกิดผลสำเร็จแก่สำนักงานกองทุนฟื้นฟูและพัฒนาเกษตรกรและแก้ไขปัญหา4ธนาคารรัฐ
.   “ดร.เฉลิมชัยศรีอ่อนรมว.เกษตรฯมีความจริงใจและมุ่งมั่นที่จะแก้ไขปัญหาความเดือดร้อนให้พี่น้องเกษตรกรสมาชิกกองทุนฟื้นฟูฯสหพันธ์เกษตรกรแห่งประเทศไทยและสมาชิกกว่า500,000คนอย่างรวดเร็วและเร่งด่วนจนสามารถทำให้ปัญหาต่างๆที่ต่อสู้กันมาหลายปีจบในยุคนี้ได้ไม่ว่าจะเป็นเขื่อนราษีไศลและเขื่อนหัวนาเป็นต้นซึ่งรมว.เกษตรฯได้เน้นย้ำว่ากระทรวงเกษตรฯจะต้องช่วยเหลือฟื้นฟูและพัฒนาอาชีพเกษตรกรรมเพื่อปกป้องและรักษาที่ดินทำกินไว้ให้ลูกหลานรวมทั้งให้เกษตรกรดำรงอยู่ได้อย่างมั่นคงยั่งยืนตามหลักปรัชญาเศรษฐกิจพอเพียง”เลขานุการรมว.เกษตรฯกล่าว
วันศุกร์ที่ 30 กรกฎาคม 2564
รมว.แรงงาน ปลื้มผลงาน 2 สถานประกอบกิจการจังหวัดระยองคว้ารางวัลดีเด่นด้านความปลอดภัยและอาชีวอนามัยของอาเซียน
รมว.แรงงาน แสดงความยินดีกับบริษัท ปตท. จำกัด (มหาชน) และบริษัท นวอินเตอร์เทค จำกัด สถานประกอบกิจการในจังหวัดระยอง คว้ารางวัลสถานประกอบกิจการดีเด่นด้านความปลอดภัยและอาชีวอนามัยของอาเซียน ครั้งที่ 3 พร้อมเน้นย้ำแรงงานไทยต้องทำงานบนพื้นฐานของความปลอดภัย
นายสุชาติ ชมกลิ่น รัฐมนตรีว่าการกระทรวงแรงงาน กล่าวว่า กระทรวงแรงงาน ภายใต้การนำของรัฐบาลพลเอก ประยุทธ์ จันทร์โอชา นายกรัฐมนตรี และพลเอก ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน ได้ให้ความสำคัญในเรื่องการส่งเสริมวัฒนธรรมความปลอดภัยในการทำงาน เพื่อให้ประเทศไทยเป็นประเทศที่มีความปลอดภัยตามนโยบาย Safety Thailand ที่มีกลไกการขับเคลื่อนภารกิจด้านความปลอดภัยในการทำงานอย่างเป็นรูปธรรม รวมถึงการดูแลสวัสดิภาพของแรงงานให้ได้รับการคุ้มครองด้านความปลอดภัย อาชีวอนามัยและสภาพแวดล้อมในการทำงานเทียบเท่าระดับมาตรฐานสากล มีการตรวจและบังคับใช้กฎหมายอย่างเคร่งครัด รวมถึงการรณรงค์ปลูกจิตสำนึกด้านความปลอดภัยมาอย่างต่อเนื่อง ซึ่งได้มอบหมายให้กรมสวัสดิการและคุ้มครองแรงงานทำหน้าที่ขับเคลื่อนนโยบายดังกล่าว สำหรับการจัดการประชุมวิชาการเครือข่ายความปลอดภัยและอาชีวอนามัยของอาเซียน ครั้งที่ 7 และพิธีมอบรางวัลสถานประกอบกิจการดีเด่นด้านความปลอดภัยและอาชีวอนามัยของอาเซียน ครั้งที่ 3 เป็นกิจกรรมที่ประเทศสมาชิกอาเซียนมุ่งส่งเสริมองค์ความรู้ในการพัฒนาสภาพแวดล้อมการทำงานที่ปลอดภัยและมีสุขภาพดีให้กับแรงงาน ผ่านการบูรการเครือข่ายทั้งในประเทศและต่างประเทศ โดยในปีนี้ประเทศไทยมีสถานประกอบกิจการที่ได้รับการคัดเลือกให้เข้ารับรางวัลดังกล่าวจำนวน 2 แห่ง ได้แก่ บริษัท ปตท. จำกัด (มหาชน) โรงแยกก๊าซธรรมชาติ จังหวัดระยอง ได้รับรางวัลสถานประกอบกิจการต้นแบบดีเด่นที่มีการดำเนินงานด้านความปลอดภัยและอาชีวอนามัยที่ยอดเยี่ยมของอาเซียน (Excellence Award) และบริษัท นวอินเตอร์เทค จำกัด จังหวัดระยอง ได้รับรางวัลสถานประกอบกิจการ SMEs ที่มีการปฏิบัติที่ดีด้านความปลอดภัยและอาชีวอนามัยของอาเซียน (Best Practice Award) ซึ่งกระทรวงแรงงานขอแสดงความยินดีและขอชื่นชมสถานประกอบกิจการทั้งสองแห่งที่เป็นตัวอย่างที่ดีในการดำเนินการด้านความปลอดภัยให้กับสถานประกอบกิจการอื่นๆ ในประเทศต่อไป
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน กล่าวเพิ่มเติมว่า พิธีมอบรางวัลสถานประกอบกิจการดีเด่นด้านความปลอดภัยฯ ได้จัดขึ้นผ่านระบบวีดิทัศน์ทางไกล โดยสาธารณรัฐประชาธิปไตยประชาชนลาว เมื่อวันที่ 27 กรกฎาคม ที่ผ่านมา ซึ่ง 2 รางวัล ที่ประเทศไทยได้รับ เป็นรางวัลที่มอบให้กับสถานประกอบกิจการที่มีระบบบริหารและการจัดการด้านความปลอดภัยและอาชีวอนามัยที่ยอดเยี่ยม อย่างไรก็ตามกรมจะมุ่งมั่นส่งเสริมและแลกเปลี่ยนองค์ความรู้เพื่อการพัฒนาการบริหารจัดการด้านความปลอดภัยในการทำงาน ให้ทันต่อการเปลี่ยนแปลง ของเทคโนโลยีในปัจจุบัน ตลอดจนทบทวนปัญหาความไม่ปลอดภัยในการทำงาน และสร้างความร่วมมือในการดำเนินงาน เพื่อไปสู่เป้าหมายของการสร้างวัฒนธรรมความปลอดภัยในการทำงานให้เกิดขึ้นอย่างยั่งยืนต่อไป
วันจันทร์ที่ 4 เมษายน 2565
SME D Bank จัดโปรแกรมพัฒนาเอสเอ็มอีไทยตลอดเดือน เม.ย. 65 หนุนเสริมศักยภาพ สร้างรายได้ ขยายตลาด ยกระดับธุรกิจ
SME D Bank เดินหน้าภารกิจธนาคารเพื่อเอสเอ็มอีไทย จัด 6 โปรแกรมพัฒนาเสริมแกร่งตลอดเดือน เม.ย.65 ช่วยเสริมศักยภาพ เพิ่มรายได้ ขยายตลาด และยกระดับธุรกิจ สามารถปรับตัวลดผลกระทบจากปัจจัยภายนอก
นายโมกุล โปษยะพิสิษฐ์ รองกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า จากสถานการณ์โควิด-19 รวมถึง สถานการณ์ระหว่างรัสเซียกับยูเครน ที่ยังไม่มีความชัดเจน ส่งผลกระทบต่อเศรษฐกิจไทย ดังนั้น SME D Bank ธนาคารเพื่อเอสเอ็มอีไทย สนับสนุนผู้ประกอบการเอสเอ็มอีไทยเพิ่มศักยภาพสามารถปรับตัว รับมือการเปลี่ยนแปลงได้อย่างรวดเร็ว ด้วยการจัดโปรแกรมพัฒนายกระดับธุรกิจ ช่วยเสริมศักยภาพ เพิ่มรายได้ ขยายตลาด ตลอดเดือนเมษายน 2565 ประกอบด้วย
1.โครงการ “E-learning SME D Academy” สิทธิพิเศษสำหรับลูกค้า SME D Bank มอบความรู้การทำ Content พร้อมช่วยโปรโมทสินค้าผ่านสื่อของ SME D Bank เช่น ถ่ายภาพและวิดีโอโปรโมทสินค้า อีกทั้ง พาจับคู่ธุรกิจ (Business Matching) สามารถแจ้งความประสงค์เข้าร่วมได้ตลอดเดือน เม.ย. 2565
2.สัมมนาออนไลน์ “Live ให้ปัง CF ไม่สะดุด กับระบบดูดออเดอร์ Upmesh” สอนการดึงดูดลูกค้าจากการไลฟ์สดผ่าน Facebook และ Instagram รวมถึงแนะนำแพลตฟอร์มที่จะช่วยบริหารจัดการสต็อก จัดวันที่ 5 เม.ย.2565 เวลา 13.00-15.30 น.
3.สัมมนาออนไลน์ “ถูกและดีมีจริงกับ SME D Bank” (Re-Startธุรกิจ พลิกฟื้นท่องเที่ยวไทย) พบกับการถ่ายทอดประสบการณ์จากผู้เชี่ยวชาญด้านการท่องเที่ยว รู้แนวโน้มการท่องเที่ยวหลังโควิด-19 พร้อมเดินหน้าสร้างชุมชนต้นแบบ “โครงการเบตงหมื่นล้าน” จัดวันที่ 7 เม.ย.2565 เวลา 13.00-15.00 น.
4.สัมมนาออนไลน์ “สมุนไพรไทย สร้างธุรกิจไกลถึงต่างแดน” แนะนำการพัฒนาและยกระดับสมุนไพรไทยสู่ตลาดต่างประเทศ จัดวันที่ 21 เม.ย.2565 เวลา 13.00-16.30 น.
5.เวิร์คช้อป “Workshop เปิดตลาดออนไลน์ เพิ่มยอดขายปังกับ Thailandpostmart.com” แนะนำเครื่องมือนำสินค้าส่งผ่านไปรษณีย์ไทยถึงมือผู้บริโภค จัดวันที่ 25 เม.ย.2565 เวลา 13.30- 15.30 น.
6.หลักสูตร “SME Scale Up to Digital Transformation” มอบความรู้ยกระดับธุรกิจ พร้อมรับมือการเปลี่ยนแปลงที่เกิดขึ้นจากเทคโนโลยีดิจิทัล เปิดรับสมัครตั้งแต่วันนี้จนถึง 10 เม.ย. 2565
ลูกค้า SME D Bank และผู้ประกอบการเอสเอ็มอีทั่วไปที่สนใจ สมัครเข้าร่วม ฟรี! สมัครและสอบถามข้อมูลเพิ่มเติมได้ที่ฝ่ายพัฒนาและสนับสนุนผู้ประกอบการ โทร.02-265-3775 , 02-265-4100 หรือ Call CENTER 1357
วันศุกร์ที่ 22 เมษายน 2565
เขตสุขภาพที่ 11 ใช้กัญชาขับเคลื่อนการท่องเที่ยวเชิงสุขภาพ และผสมผสานในเมนูขึ้นชื่อสร้างมูลค่าเพิ่ม
รองนายกรัฐมนตรีและรัฐมนตรีว่าการกระทรวงสาธารณสุข เปิดประชุมวิชาการกัญชาทางการแพทย์เขตสุขภาพที่ 11 เผย มีการใช้ประโยชน์ทั้งการแพทย์และเศรษฐกิจ โดยมีคลินิกกัญชาทางการแพทย์ให้บริการตามมาตรฐาน รวมทั้งใช้กัญชาขับเคลื่อนการท่องเที่ยวเชิงสุขภาพ
รองนายกรัฐมนตรีและรัฐมนตรีว่าการกระทรวงสาธารณสุข เปิดประชุมวิชาการกัญชาทางการแพทย์เขตสุขภาพที่ 11 เผย มีการใช้ประโยชน์ทั้งการแพทย์และเศรษฐกิจ โดยมีคลินิกกัญชาทางการแพทย์ให้บริการตามมาตรฐาน รวมทั้งใช้กัญชาขับเคลื่อนการท่องเที่ยวเชิงสุขภาพ และผสมผสานกับเมนูอาหารทะเลและอาหารท้องถิ่น ได้ทั้งรสชาติและรายได้เพิ่ม
วันนี้ (22 เมษายน 2565) ที่โรงเรียนพิชัยรัตนาคาร อำเภอเมือง จังหวัดระนอง นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นายแพทย์เกียรติภูมิ วงศ์รจิตปลัดกระทรวงสาธารณสุข และคณะ เปิดการประชุมวิชาการกัญชาทางการแพทย์ เขตสุขภาพที่ 11 พร้อมปาฐกถาพิเศษหัวข้อ “กัญชา กัญชงไทย ความมั่นคงทางสุขภาพและเศรษฐกิจของชาติ” โดยมีผู้บริหารกระทรวงสาธารณสุข หน่วยงานภาครัฐ เอกชน อสม.และประชาชนเข้าร่วมงานจำนวนมาก
นายอนุทิน กล่าวว่า กัญชาเป็นหนึ่งในพืชที่ใช้ประโยชน์ได้ทุกส่วน ทั้ง ราก ต้น ใบ และดอก นํามาทำเป็นอาหารรวมถึงนำมาใช้ทางการแพทย์ได้ทั้งแผนปัจจุบันและแผนไทย กระทรวงสาธารณสุขจึงผลักดันให้เกิดการใช้ประโยชน์จากพืชกัญชา กัญชง ทั้งในเชิงการแพทย์และเชิงเศรษฐกิจ ช่วยสร้างรายได้แก่ประชาชน พร้อมกับเร่งให้ความรู้ความเข้าใจตั้งแต่การคัดเลือกสายพันธุ์ การปลูก การนำมาใช้เป็นยาและการแปรรูปเป็นผลิตภัณฑ์ต่างๆ เพื่อให้ประชาชนนำกัญชาไปใช้ได้อย่างถูกต้องและเกิดประโยชน์กับประชาชนมากที่สุด
โดยจังหวัดในเขตสุขภาพที่ 11 มีแหล่งท่องเที่ยวทางธรรมชาติที่สวยงาม มีกิจกรรมท่องเที่ยวที่น่าสนใจมากมาย เช่น ทะเล ชายหาด ดำน้ำชมปะการัง ท่องเที่ยวเกาะ และชมหมู่บ้านชาวประมง ประกอบกับมีแหล่งปลูกกัญชาจำนวนมาก ส่งจําหน่ายทั้งในประเทศและต่างประเทศ จึงนำกัญชามาช่วยสร้างมูลค่าการท่องเที่ยวเชิงสุขภาพในพื้นที่เกาะสมุย เกาะพงัน เกาะเต่า จังหวัดสุราษฎร์ธานีและจังหวัดภูเก็ต, จังหวัดกระบี่ มีต้นแบบคลินิกกัญชาทางการแพทย์แบบผสมผสานที่สมบูรณ์ จังหวัดนครศรีธรรมราช มีแผนระบบคลินิกกัญชาทุกระดับแบบไร้รอยต่อ สำหรับจังหวัดระนอง นอกจากนำผลิตภัณฑ์กัญชากัญชงมาให้บริการในสปาเพื่อสุขภาพ ยังนำกัญชามาผสมผสานในเมนูอาหารทะเลและอาหารท้องถิ่น ทำให้ได้รสชาติที่กลมกล่อมและช่วยเพิ่มมูลค่ามากขึ้นด้วย
ด้านนายแพทย์เกียรติภูมิกล่าวว่า เขตสุขภาพที่ 11 ประกอบด้วย 7 จังหวัด ได้แก่ ระนอง ชุมพร สุราษฎร์ธานีนครศรีธรรมราช พังงา กระบี่ และ ภูเก็ต มีการขับเคลื่อนนโยบายกัญชาตั้งแต่ส่วน ต้นน้ำ โดยอนุญาตปลูกกัญชา 18 แห่ง รวมพื้นที่ 8,898 ตารางเมตร อนุญาตปลูกกัญชง 36 แห่ง รวมพื้นที่ 63,247 ตารางเมตร กลางน้ำสามารถผลิตและแปรรูปสมุนไพรจากโรงงานผลิตสมุนไพรมาตรฐาน WHO-GMP 2 แห่ง ได้แก่ โรงพยาบาลท่าฉาง จังหวัดสุราษฎร์ธานี และโรงพยาบาลท่าแซะ จังหวัดชุมพร และ ปลายน้ำ เปิดให้บริการคลินิกกัญชาทางการแพทย์ในโรงพยาบาล 112 แห่ง สถานพยาบาลเอกชน 6 แห่ง
สำหรับกิจกรรมประชุมวิชาการกัญชาทางการแพทย์ เขตสุขภาพที่ 11 จัดขึ้นระหว่างวันที่ 22-24 เมษายน 2565มีกิจกรรมที่น่าสนใจ อาทิ การเสวนาวิชาการ ลานกิจกรรมฝึกปฏิบัติ เช่น หัตถศิลป์จากส่วนประกอบของกัญชา บาล์มสมุนไพรและพิมเสนน้ำกัญชา โดยมีไฮไลท์อาหารขึ้นชื่อประจำจังหวัดระนอง ได้แก่ เมนู ‘ไจแอนท์ร่าเริงกัญ’ ทำจากกุ้งมังกรปรุงรสกัญชา และผักเหลียงผัดไข่ใส่ใบกัญชา
************************************** 22 เมษายน 2565
วันพฤหัสบดีที่ 9 ธันวาคม 2564
เพลงพระราชนิพนธ์ “ในหลวงรัชกาลที่ 9” กระหึ่มทั่วไทย 5 ธันวาคม อว. จัดแสดง “ดนตรี อว.เทิดพระเกียรติ ธ สถิตย์ในดวงใจ ไทยนิรันดร์”เพื่อแสดงความจงรักภักดีและน้อมรำลึก
เพลงพระราชนิพนธ์ “ในหลวงรัชกาลที่ 9” กระหึ่มทั่วไทย 5 ธันวาคม อว. จัดแสดง “ดนตรี อว.เทิดพระเกียรติ ธ สถิตย์ในดวงใจ ไทยนิรันดร์”เพื่อแสดงความจงรักภักดีและน้อมรำลึก
เมื่อวันที่ 5 ธ.ค.กระทรวงการอุดมศึกษา วิทยาศาสตร์ วิจัยและนวัตกรรม (อว.) โดยสำนักงานการวิจัยแห่งชาติ(วช.) จัดแสดง “ดนตรี อว.เทิดพระเกียรติ ธ สถิตในดวงใจ ไทยนิรันดร์” ที่ลานพาร์คพารากอน กทม.มี ศ.(พิเศษ) ดร.เอนก เหล่าธรรมทัศน์ รมว.อว.เป็นประธาน โดยจัดพร้อมกับสถาบันอุดมศึกษาทั่วประเทศ 48 แห่งทั่วประเทศเพื่อแสดงความจงรักภักดีและน้อมรำลึกในพระมหากรุณาธิคุณเนื่องในวันคล้ายวันพระราชสมภพพระบาทสมเด็จพระบรมชนกาธิเบศ มหาภูมิพลอดุลยเดชมหาราชบรมนาถบพิตร รวมถึงส่งมอบความสุขให้คนไทยทั่วประเทศผ่านบทเพลงพระราชนิพนธ์ โดยที่ลานพาร์คพารากอน มีวงดนตรี แจ๊สบิ๊กแบนด์ จากมหาวิทยาลัยมหิดล มาบรรเลงเพงพระราชนิพนธ์โดยมีประชาชนเข้าร่วมงานอย่างคับคั่ง
ศ.(พิเศษ) ดร.เอนก กล่าวว่า ในหลวงรัชกาลที่ 9 ทรงเป็นสังคีตกวีและนักดนตรีที่ชาวโลกยกย่อง และเป็นที่รักยิ่งของปวงชนชาวไทย ทรงเป็นต้นแบบของการสร้างความสุขแก่ผู้ฟัง ด้วยทรงนิพนธ์บทเพลงหลายบทเพลง เพื่อสร้างแรงบันดาลใจและความสุข อาทิ เพลงพรปีใหม่ ให้ตราตรึงอยู่ในใจของประชาชนจนถึงปัจจุบัน โดย อว.จะจัดแสดงต่อเนื่อง 15 วันตั้งแต่ วันที่ 5-19 ธ.ค.นี้ โดยวันที่ 8-12 ธ.ค.จะไปจัดที่ไอคอนสยาม ริเวอร์พาร์คและวันที่ 13-19 ธ.ค.แสดงที่ลานหน้าเซ็นทรัลเวิล์ด
รมว.อว.กล่าวต่อว่า กระทรวง อว.นอกจากจะทำหน้าที่ให้ความรู้ ทำวิจัย ทำนวัตกรรมและประดิษฐกรรมต่างๆ แล้ว เรายังทำงานศิลปะ โดยเฉพาะดนตรีที่มีอยู่มากมายหลากหลายประเภทในมหาวิทยาลัยต่างๆ ทั่วประเทศ มหกรรมดนตรี อว.เทิดพระเกียรติฯ ครั้งนี้ จะทำให้คนไทยได้เห็นฝีมือนักศึกษาด้านดนตรีของเราว่ามีความสามารถเพียงใด และยังแสดงให้เห็นว่า อว. มีของดีและสิ่งดีๆ อยู่ไม่น้อย ทั้งด้านวิทยาศาสตร์และศิลปศาสตร์
“เพลงที่นำมาบรรเลงทั้งหลายเหล่านี้ จะทำให้เราได้รำลึกถึงพระปรีชาสามารถในด้านการดนตรีพร้อมสำนึกในพระมหากรุณาธิคุณของพระองค์ท่าน และพระองค์ท่านจะยังคงสถิตย์กับเราตลอดไป” รมว.อว.กล่าว
ขณะที่ในต่างจังหวัดบรรยากาศก็คึกคักกระหึ่มไปด้วยเสียงเพลงพระราชนิพนธ์ อาทิอาทิ ม.เชียงใหม่ จัดดนตรี อว.เทิดพระเกียรติลมหนาว ที่บริเวณลานน้ำพุศาลาธรรม ม.นเรศวร ขับร้องประสานเสียงเพลงพระราชนิพนธ์ ณ ลานพระบรมราชานุสาวรีย์สมเด็จพระนเรศวรมหาราช มรภ.ลำปาง ร่วมกับ อว.ส่วนหน้า จ.ลำปาง จัดแสดงดนตรี ณ ข่วงวัฒนธรรม สำนักศิลปะและวัฒนธรรม มรภ.ลำปาง มรภ.ยะลา ร่วมกับ อว.ส่วนหน้า จ.ยะลา จัดแสดงดนตรีพื้นบ้านบรรเลงเพลงพระราชนิพนธ์ ที่หอประชุมเฉลิมพระเกียรติ50 พรรษา ม.นราธิวาสราชนครินทร์ ร่วมกับ อว.ส่วนหน้า จ.นราธิวาส จัดแสดงดนตรีตั้งแต่เวลา 16.30-19.30 น. ณ สวนกรมหลวงนราธิวาสราชนครินทร์ เทศบาลเมืองนราธิวาส, ส่วนมรภ.เชียงราย จัดแสดงดนตรีเวลา 17.00-19.00 น. ที่ มรภ.เชียงราย เป็นต้น
วันอาทิตย์ที่ 16 มกราคม 2565
นายกฯ มอบสาร/คำขวัญวันครู “พัฒนาครู พัฒนาเด็ก เรียนรู้สู่อนาคต” ยกย่องเชิดชูเกียรติครูเนื่องในโอกาสวันครู 16 มกราคม 2565 ย้ำตระหนักถึงการพัฒนา “ครู” หัวใจหลักการพัฒนาการศึกษาของชาติ
นายกฯ มอบสาร/คำขวัญวันครู “พัฒนาครู พัฒนาเด็ก เรียนรู้สู่อนาคต” ยกย่องเชิดชูเกียรติครูเนื่องในโอกาสวันครู 16 มกราคม 2565 ย้ำตระหนักถึงการพัฒนา “ครู” หัวใจหลักการพัฒนาการศึกษาของชาติ เป็นกำลังใจให้ครูและบุคลากรทางการศึกษาทุกคน
วันนี้ (16 มกราคม 2565) เวลา 09.20 น. นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้มอบสารถึงครูทุกคนทั่วประเทศ เนื่องในโอกาสวันครู ครั้งที่ 66 วันที่ 16 มกราคม 2565 เพื่อระลึกถึงพระคุณบูรพาจารย์ ตลอดจนยกย่องเชิดชูเกียรติครูและพัฒนาวิชาชีพครู โดยนายกรัฐมนตรีขอน้อมมุทิตาจิตและแสดงกตเวทิตาคุณแด่ครูผู้การุณย์แก่ศิษย์เสมอมา พร้อมทั้งขอส่งความระลึกถึงและความปรารถนาดีมายังครูและบุคลากรทางการศึกษาทุกคนทั่วประเทศ
นายกรัฐมนตรีย้ำว่าครูเป็นผู้จุดประกายความคิด อบรมสั่งสอนวิชาความรู้ เพื่อให้ศิษย์เป็นคนดี คนเก่ง มีคุณภาพคุณธรรม และมีจิตสาธารณะ รวมทั้งมีความรับผิดชอบต่อสังคม รัฐบาลตระหนักถึงความสำคัญของการพัฒนาและเสริมสร้างศักยภาพของทรัพยากรมนุษย์ของประเทศ โดยมีเป้าหมายให้ประเทศไทยเป็นประเทศที่พัฒนาขับเคลื่อนโดยภูมิปัญญาและนวัตกรรมตามแผนยุทธศาสตร์ชาติ ระยะ 20 ปี โดยเฉพาะการพัฒนาการศึกษาของชาติแบบองค์รวม เพื่อยกระดับคุณภาพการศึกษาไทยให้ตอบสนองต่อการเปลี่ยนแปลงของโลกศตวรรษที่ 21 ที่มุ่งเน้นการสร้างครูยุคใหม่และผู้เรียนที่ใฝ่เรียนรู้อย่างต่อเนื่องตลอดชีวิต รวมทั้งพัฒนาในด้านต่าง ๆ เพื่อให้มีความพร้อมในการดำเนินชีวิตในโลกยุควิถีใหม่
นายกรัฐมนตรีได้มอบคำขวัญ “วันครู” ครั้งที่ 66 ในปีพุทธศักราช 2565 นี้ ว่า “พัฒนาครู พัฒนาเด็ก เรียนรู้สู่อนาคต” ด้วยตระหนักถึงการพัฒนาครูซึ่งเป็นหัวใจหลักของการพัฒนาการศึกษาของชาติให้มีความรู้ ความสามารถ มีทักษะที่เหมาะสม สอดคล้องกับรูปแบบการเรียนการสอนในยุคปัจจุบันได้อย่างมีประสิทธิภาพและประสิทธิผล สามารถถ่ายทอดให้ศิษย์มีความรู้และทักษะที่จำเป็น เกิดการเรียนรู้ คิดริเริ่ม สร้างสรรค์ พัฒนาสิ่งใหม่ โดยนายกรัฐมนตรีขอเป็นกำลังใจให้ครูและบุคลากรทางการศึกษาทุกคนที่มุ่งมั่น ทุ่มเทแรงกาย แรงใจ ในการทำหน้าที่อำนวยความรู้แก่ศิษย์ เพื่อให้ศิษย์เติบโตเป็นอนาคตของชาติที่มีคุณภาพ คุณธรรม และเป็นพลเมืองที่ดีของสังคมและประเทศชาติต่อไป
ในตอนท้าย นายกรัฐมนตรีได้อาราธนาคุณพระศรีรัตนตรัย และอำนาจสรรพสิ่งศักดิ์สิทธิ์ทั้งหลายที่ทุกคนนับถือตลอดจนเดชะพระบารมีของพระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี โปรดอภิบาลประทานพรให้ครูและบุคลากรทางการศึกษาทุกคนประสบแด่ความสุข สวัสดี มีความเจริญ มีพลังกาย พลังใจที่เข้มแข็ง มีความก้าวหน้าในหน้าที่ราชการ และสัมฤทธิผลในสิ่งที่พึงปรารถนาทุกประการโดยทั่วกัน
สำหรับปีนี้ สำนักงานเลขาธิการคุรุสภาได้กำหนดจัดงานวันครู ครั้งที่ 66 ในวันที่ 16 มกราคม 2565 ด้วยรูปแบบผสมผสาน (onsite และ online) ในหัวข้องานวันครู “พลังครูยุคใหม่ สร้างคุณภาพคนไทยสู่สากล” เพื่อระลึกถึงพระคุณบูรพาจารย์ ส่งเสริมสามัคคีธรรมระหว่างครู และความเข้าใจอันดีระหว่างครูกับประชาชน และส่งเสริมยกย่องเชิดชูเกียรติผู้ประกอบวิชาชีพทางการศึกษาที่ประกอบคุณงามความดี หรือทำคุณประโยชน์ต่อวงการศึกษาให้เป็นที่ประจักษ์แก่สาธารณชน และเป็นแบบอย่างให้เยาวชนรุ่นหลัง ได้ยึดถือปฏิบัติตาม ในการนี้ได้นำคำขวัญและสารนายกรัฐมนตรี เพื่อพิมพ์ในหนังสือ ที่ระลึกวันครู พ.ศ. 2565 ในรูปแบบ E – book ด้วย
——————-
วันพฤหัสบดีที่ 27 มกราคม 2565
พม. เริ่มเปิดรับฟังความคิดเห็น ร่าง พ.ร.บ.การดำเนินกิจกรรมขององค์กรไม่แสวงหากำไร พ.ศ....
พม. เริ่มเปิดรับฟังความคิดเห็น ร่าง พ.ร.บ.การดำเนินกิจกรรมขององค์กรไม่แสวงหากำไร พ.ศ....
เมื่อวันที่ 26 ม.ค. 65เวลา 13.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)ได้มอบแนวทางการรับฟังความคิดเห็น (ร่าง) พระราชบัญญัติการดำเนินกิจกรรมขององค์กรไม่แสวงหากำไร พ.ศ.... แก่หน่วยงานของกระทรวง พม. ทั่วประเทศ ผ่านระบบ Zoom Cloud Meeting
นายจุติ กล่าวว่า รัฐบาลได้ให้ความสำคัญกับ พ.ร.บ.ดำเนินกิจกรรมขององค์กรไม่แสวงหากำไร พ.ศ.... โดยมอบหมายให้กระทรวง พม. เปิดรับฟังความคิดเห็นจากผู้มีส่วนได้ส่วนเสียจาก พ.ร.บ.ฉบับนี้ ซึ่งตนได้กำชับหน่วยงานกระทรวง พม. ทั่วประเทศ จัดรับฟังความคิดเห็น โดยเน้น “ฟังมากกว่าพูด” บันทึกทุกความคิดเห็น ไม่มีการชี้นำโดยเด็ดขาด นอกจากนี้ กระทรวง พม. ได้เปิดช่องทางเพื่อรับฟังความคิดเห็นไว้ ดังนี้
1) ผ่าน 3 เว็บไซต์หลัก ได้แก่ www.law.go.th ระบบกลางทางกฎหมาย www.m-society.go.th กระทรวง พม. และ www.dsdw.go.th กรมพัฒนาสังคมและสวัสดิการ
2) ผ่านไปรษณีย์ หรือ อีเมลล์ npo.draff@gmail.com
3) การประชุมรับฟังความคิดเห็นผ่านระบบ Zoom (ภายใน 1-20 กุมภาพันธ์ 2565) ได้แก่ อาสาสมัครพัฒนาสังคมและความมั่นคงของมนุษย์ เครือข่าย NGOs องค์กรสาธารณประโยชน์ เครือข่ายเด็กและเยาวชน คนพิการ ผู้สูงอายุ สตรี ครอบครัว และเครือข่ายสภาองค์กรชุมชน
4) การรับฟังความคิดเห็นระดับพื้นที่ โดยสำนักงานพัฒนาสังคมและความมั่นคงของมนุษย์จังหวัดร่วมกับเครือข่าย
สำหรับการวิเคราะห์ผลกระทบที่อาจเกิดขึ้นจากการตรากฎหมายในครั้งนี้ ต้องพิจารณาอย่างรอบด้าน เป็นระบบ และเปิดเผยผลการรับฟังความคิดเห็นและผลการวิเคราะห์แก่ประชาชนและองค์กรที่เกี่ยวข้องอย่างโปร่งใส ก่อนเสนอคณะรัฐมนตรีพิจารณาต่อไป
วันจันทร์ที่ 8 พฤศจิกายน 2564
เชิญรับชมและร่วมสัมผัสการเดินทางท่องเที่ยว ไปกับการรถไฟแห่งประเทศไทย และรายการบันทึกท่องเที่ยว กับทริปพิเศษ One Day Trip
นั่งรถไฟฟ้าสายสีแดง ในเส้นทางบางซื่อ - รังสิต และบางซื่อ - ตลิ่งชันเที่ยวได้สบาย ๆ กับการเดินทางด้วยการคมนาคมที่ทันสมัย รวดเร็ว และปลอดภัย
พบกับสถานที่ท่องเที่ยวหลากหลายรูปแบบตลอดเส้นทางท่องเที่ยว
ท่องเที่ยว Marvel (ความเชื่อ ศรัทธา) กับวัดเสมือนนารี สถานที่ทางศาสนาเป็นที่ยึดเหนี่ยวทางจิตใจ ใกล้กับสถานีมากๆ
ท่องเที่ยว Love สถานที่แห่งความรัก เหมาะกับคู่รักพากันมา ชมงานศิลปะ หรือคนที่รักในการชมการศิลป์สร้างแรงบันดาลใจ ที่พิพิธภัณฑ์ศิลปะไทยร่วมสมัย
ท่องเที่ยว Eat (กิน) ไปกับตลาดหลักหก แหล่งสถานที่กินย่านรังสิตมีร้านอาหารให้เลือกหลากหลาย
ท่องเที่ยว Lohas (วัฒนธรรม ภูมิปัญญาท้องถิ่น) และ Nature (ธรรมชาติ) ไปกับตลาดน้ำตลิ่งชัน ที่ยังคงความเป็นธรรมชาติ และวัฒนธรรมท้องถิ่นไว้อย่างลงตัว
ท่องเที่ยว Shopping ช้อปปิ้ง และดูงาน DIY พร้อมดนตรีเบาๆ ที่ ช่างชุ่ย Creative Park นั่งรถไฟสายสีแดงเที่ยวได้แบบไปเช้าเย็นกลับ ในรายการบันทึกท่องเที่ยว
วันจันทร์ที่ 19 กรกฎาคม 2564
คปภ. ออกคำสั่งนายทะเบียน ห้ามบริษัทประกันภัย บอกเลิกกรมธรรม์ประกันภัย COVID-19 เพื่อคุ้มครองสิทธิประโยชน์ของประชาชน
คปภ. ดำเนินการออกคำสั่งนายทะเบียนที่ 38/2564 เรื่อง ให้ยกเลิกเงื่อนไขการใช้สิทธิบอกเลิกกรมธรรม์ประกันภัยโดยบริษัท ในกรมธรรม์ประกันภัย COVID-19 สำหรับบริษัทประกันวินาศภัย เพื่อให้เกิดความเชื่อมั่นและเป็นการคุ้มครองประชาชนผู้เอาประกันภัย
ตามที่มีข่าวว่าบริษัทประกันภัยรายหนึ่งมีหนังสือถึงผู้เอาประกันภัยแจ้งการใช้สิทธิบอกเลิกกรมธรรม์ประกันภัยการติดเชื้อไวรัสโคโรนา 2019 (COVID-19) แบบ เจอ จ่าย จบ หรือ COVID 2 in 1 รวมทั้งมีการเผยแพร่เอกสารการใช้สิทธิบอกเลิกกรมธรรม์ประกันภัยดังกล่าวต่อสาธารณชนนั้น สำนักงานคณะกรรมการกำกับและส่งเสริมการประกอบธุรกิจประกันภัย (สำนักงาน คปภ.) ไม่ได้นิ่งนอนใจ ได้มีการติดตามข้อมูลดังกล่าวอย่างต่อเนื่อง ได้ตรวจสอบข้อเท็จจริงและได้ประสานงานกับสมาคมประกันวินาศภัยไทย ตลอดจนผู้ที่เกี่ยวข้องอย่างใกล้ชิด เพื่อมิให้พี่น้องประชาชนได้รับความเดือดร้อน โดยเห็นว่า ในสถานการณ์ที่ประชาชนกำลังเดือดร้อน ระบบประกันภัยควรเป็นที่พึ่งและสามารถเข้าไปช่วยเหลือบรรเทาความเดือดร้อนได้อย่างมีประสิทธิภาพ
ดังนั้นเพื่อความเป็นธรรมและบรรเทาความเดือดร้อนแก่ผู้เอาประกันภัยจากสถานการณ์การแพร่ระบาดของ COVID-19 ตลอดจนเพื่อเป็นการคุ้มครองสิทธิประโยชน์ของประชาชนผู้เอาประกันภัย สำนักงาน คปภ. จึงได้ดำเนินการออกคำสั่งนายทะเบียนที่ 38/2564 เรื่อง ให้ยกเลิกเงื่อนไขการใช้สิทธิบอกเลิกกรมธรรม์ประกันภัยโดยบริษัท ในกรมธรรม์ประกันภัย COVID-19 สำหรับบริษัทประกันวินาศภัย เพื่อให้เกิดความเชื่อมั่นและเป็นการคุ้มครองประชาชนผู้เอาประกันภัย
โดยคำสั่งนายทะเบียนที่ 38/2564 ได้สั่งให้ยกเลิกเงื่อนไขการใช้สิทธิบอกเลิกกรมธรรม์ประกันภัยโดยบริษัท สำหรับกรมธรรม์ประกันภัย COVID-19 ที่บริษัทได้รับความเห็นชอบจากนายทะเบียน และกรมธรรม์ประกันภัย COVID-19 ที่บริษัทได้ออกให้แก่ผู้เอาประกันภัยก่อนวันที่ 16 กรกฎาคม 2564 และยังคงมีผลใช้บังคับ เว้นแต่ปรากฏหลักฐานชัดเจนต่อบริษัทว่าผู้เอาประกันภัยได้กระทำการทุจริตหรือฉ้อฉลประกันภัย เพื่อให้ตนเองหรือผู้อื่นได้รับประโยชน์จากการประกันภัย ซึ่งหมายความว่า กรมธรรม์ประกันภัยโควิดที่ยังไม่หมดอายุจะได้รับความคุ้มครองตามเงื่อนไขของกรมธรรม์ประกันภัยต่อไปจนกว่าจะหมดอายุความคุ้มครอง โดยที่บริษัทประกันภัยจะไม่สามารถบอกเลิกกรมธรรม์ประกันภัยได้ตามอำเภอใจ
“การออกคำสั่งนี้เป็นกรณีที่นายทะเบียนเห็นสมควร เนื่องจากเป็นเรื่องที่กระทบต่อพี่น้องประชาชนผู้เอาประกันโควิดเป็นวงกว้าง ทั้งส่งผลต่อความเชื่อมั่นของระบบประกันภัยไทย รวมทั้งมีการใช้มาตรการอย่างอื่นแล้วไม่เป็นผล จึงจำเป็นต้องใช้มาตรการทางกฎหมายดำเนินการโดยเร่งด่วนเพื่อมิให้ปัญหาลุกลามบานปลาย โดยที่คำสั่งดังกล่าวจะมีผลกับบริษัทประกันวินาศภัยทุกบริษัท จึงไม่มีการเลือกปฏิบัติ ซึ่งต่อไปจะได้หารือกันเพื่อให้มีการปรับปรุงเงื่อนไขการบอกเลิกกรมธรรม์ประกันภัยให้เกิดความเป็นธรรมแก่ผู้บริโภคยิ่งขึ้น ทั้งนี้ สำนักงาน คปภ. จะติดตามสถานการณ์ที่เกิดขึ้นอย่างใกล้ชิด และขอให้ประชาชนมั่นใจต่อระบบประกันภัย สามารถใช้เป็นเครื่องมือในการบริหารความเสี่ยงได้ในทุกสถานการณ์ หากไม่ได้รับความเป็นธรรมเรื่องประกันภัย หรือต้องการข้อมูลด้านประกันภัยเพิ่มเติม สอบถามได้ที่สายด่วน คปภ. 1186 หรือ Add Line Official @oicconnect” เลขาธิการ คปภ. กล่าวในตอนท้าย
วันจันทร์ที่ 30 พฤษภาคม 2565
สธ. เตรียมปรับรายงานโควิด 19 เฉพาะผู้ป่วยที่ต้องรักษาใน รพ. แนะ 3 กลุ่มยังต้องตรวจ ATK ทุกสัปดาห์
กระทรวงสาธารณสุข เผย สถานการณ์โควิด 19 อยู่ในช่วงขาลง เตรียมปรับระบบรายงานเฉพาะผู้ป่วยที่ต้องรับการรักษาในโรงพยาบาล ตั้งแต่ 1 มิ.ย.นี้ แนะไม่จำเป็นต้องตรวจ ATK ทุกสัปดาห์ ยกเว้น 3 กลุ่ม คือ เมื่อมีอาการ ผู้ดูแลกลุ่มเสี่ยงสูง
กระทรวงสาธารณสุข เผย สถานการณ์โควิด19 อยู่ในช่วงขาลง เตรียมปรับระบบรายงานเฉพาะผู้ป่วยที่ต้องรับการรักษาในโรงพยาบาล ตั้งแต่1 มิ.ย.นี้ แนะไม่จำเป็นต้องตรวจ ATK ทุกสัปดาห์ ยกเว้น 3 กลุ่ม คือ เมื่อมีอาการผู้ดูแลกลุ่มเสี่ยงสูง และผู้อยู่ในสถานที่/กิจกรรมที่รวมตัวคนจำนวนมาก
วันนี้ (30 พฤษภาคม 2565) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุขจ.นนทบุรี นพ.จักรรัฐ พิทยาวงศ์อานนท์ ผู้อำนวยการกองระบาดวิทยา กรมควบคุมโรค แถลงสถานการณ์โควิด19 ว่าสถานการณ์โรคโควิด 19 ทั้งผู้ติดเชื้อรายใหม่ ผู้ป่วยปอดอักเสบ ใส่ท่อช่วยหายใจ และเสียชีวิต ลดลงอย่างต่อเนื่อง ภาพรวมอยู่ในช่วงระยะขาลงทั้งประเทศและดีกว่าสถานการณ์ที่เคยคาดการณ์ไว้ สำหรับผู้เสียชีวิตยังเป็นกลุ่มเสี่ยง 608 โดยเฉพาะผู้ที่มีอายุ 70 ปีขึ้นไป ซึ่งครึ่งหนึ่งไม่ได้ฉีดวัคซีน จึงต้องรณรงค์ให้กลุ่มเสี่ยงเสียชีวิตสูงฉีดวัคซีนทั้งเข็มปกติและเข็มกระตุ้นเพื่อลดการเสียชีวิต ขณะนี้ยังคงเตือนภัยโควิด19 ในระดับ 3 กลุ่มเสี่ยงต่างๆ ไม่เข้าสถานที่เสี่ยงเช่น ผับ บาร์ คาราโอเกะ ในสัปดาห์นี้ผู้เชี่ยวชาญจะมีการหารือเรื่องการพิจารณาการปรับลดระดับการเตือนภัย อย่างไรก็ตาม ขอความร่วมมือทุกคนช่วยกันป้องกันไม่ให้กลับมาเกิดการระบาดเป็นวงกว้างอีก โดยสวมหน้ากาก เว้นระยะห่างและล้างมือเช่นเดิม
"ขณะนี้ประเทศไทยสถานการณ์ลดลงคล้ายกับประเทศอื่นในเอเชียและเอเชียตะวันออกเฉียงใต้ ซึ่งหลายประเทศปรับระบบรายงานจากรายวันเป็นรายสัปดาห์ หรือรายงานเฉพาะการเสียชีวิต ดังนั้น ตั้งแต่วันที่1 มิถุนายน 2565ซึ่งประเทศไทยมีการปรับมาตรการเพื่อผ่อนคลายมากขึ้น จะมีการปรับระบบการรายงานจำนวนผู้ติดเชื้อเป็นการรายงานเฉพาะจำนวนผู้ป่วยที่มีอาการและเข้ารับการรักษาในโรงพยาบาล ซึ่งเป็นระบบเฝ้าระวังในโรคที่ความรุนแรงลดลงแล้ว" นพ.จักรรัฐกล่าว
นพ.จักรรัฐกล่าวต่อว่า ที่ผ่านมาได้กำหนดให้โรคโควิด19 เป็นโรคติดต่ออันตราย จึงต้องมีการค้นหาผู้ที่ติดเชื้อด้วยการตรวจRT-PCR และ ATK แต่เมื่อสถานการณ์ดีขึ้น มีการปรับการรายงานให้สอดคล้องกับสถานการณ์โดยเน้นผู้ป่วยที่ต้องเข้ารับการรักษาในโรงพยาบาล ดังนั้น การตรวจATK เป็นประจำทุกสัปดาห์จึงไม่จำเป็น โดยจะตรวจเป็นประจำใน 3 กลุ่ม คือ 1.ผู้ที่มีอาการ เช่น มีไข้ ไอ เจ็บคอ เป็นต้น 2.ผู้ดูแลใกล้ชิดกลุ่มเสี่ยงสูง คือ ผู้ดูแลผู้สูงอายุและเด็กเล็กที่ไม่ได้ฉีดวัคซีน และ 3.ผู้อยู่ในสถานที่หรือกิจกรรมที่มีการรวมตัวกันจำนวนมากและเสี่ยงแพร่ระบาด เช่น ผับ บาร์ คาราโอเกะ พนักงานยังต้องตรวจเป็นประจำทุกสัปดาห์ เพื่อลดความเสี่ยงในการแพร่ระบาด ทั้งนี้ เมื่อมีการผ่อนคลายมาตรการมากขึ้น อาจพบการระบาดหรือการติดเชื้อเป็นวงกว้างได้พอสมควร ดังนั้น กลุ่มเสี่ยงสูงเช่น ผู้สูงอายุ เด็กเล็ก ยังต้องเข้มมาตรการ2U คือ การป้องกันส่วนบุคคล (Universal Prevention) และการฉีดวัคซีน(Universal Vaccination) เพราะหากติดเชื้ออาจมีอาการหนักได้ ส่วนสถานที่เสี่ยงต้องเข้มมาตรการด้วย เช่น พนักงานผับ บาร์ คาราโอเกะ ต้องฉีดวัคซีนเข็มกระตุ้น ทำตามมาตรการ COVID Free Setting ตรวจ ATK ทุกสัปดาห์ จัดสิ่งแวดล้อมเพื่อลดความเสี่ยง การระบายอากาศ เป็นต้น
********************************************* 30 พฤษภาคม 2565
*********************************
วันอังคารที่ 23 พฤศจิกายน 2564
กรมทางหลวงชนบท ซ่อมสร้างถนนสาย นม.1056 จังหวัดนครราชสีมา แล้วเสร็จพร้อมเปิดให้ประชาชนใช้สัญจร
กรมทางหลวงชนบท (ทช.) กระทรวงคมนาคม ซ่อมสร้างผิวทางแบบแอสฟัลท์ติกคอนกรีตบนถนนทางหลวงชนบท สาย นม.1056 แยกทางหลวงแผ่นดินหมายเลข 2 - บ้านคำไฮ อำเภอสูงเนิน จังหวัดนครราชสีมา พัฒนาประสิทธิภาพการคมนาคมขนส่ง รองรับปริมาณการจราจรจากพื้นที่อุตสาหกรรม
กรมทางหลวงชนบท (ทช.) กระทรวงคมนาคม ซ่อมสร้างผิวทางแบบแอสฟัลท์ติกคอนกรีตบนถนนทางหลวงชนบท สาย นม.1056 แยกทางหลวงแผ่นดินหมายเลข 2 - บ้านคำไฮ อำเภอสูงเนิน จังหวัดนครราชสีมา พัฒนาประสิทธิภาพการคมนาคมขนส่ง รองรับปริมาณการจราจรจากพื้นที่อุตสาหกรรม เพิ่มความสะดวกปลอดภัยในการเดินทางให้กับประชาชนในพื้นที่และจังหวัดใกล้เคียง ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ในการยกระดับมาตรฐานทางหลวงชนบท เพื่อสนับสนุนการคมนาคมขนส่ง พัฒนาประสิทธิภาพความปลอดภัยของผู้ใช้เส้นทาง
นายอภิรัฐ ไชยวงศ์น้อย อธิบดีกรมทางหลวงชนบท เปิดเผยว่า ถนนทางหลวงชนบทสาย นม.1056 เป็นเส้นทางเชื่อมต่อระหว่างถนนทางหลวงแผ่นดินหมายเลข 2 กับถนนทางหลวงแผ่นดินหมายเลข 24 และตลอดเส้นทางมีโรงงานอุตสาหกรรมหลายแห่งจึงมีปริมาณการจราจรสูงถึง 6,000 คันต่อวัน ซึ่งส่วนใหญ่เป็นรถบรรทุกและยานพาหนะขนาดใหญ่สัญจรไปมาเป็นจำนวนมาก ส่งผลให้ในช่วงเวลาเร่งด่วนมักเกิดปัญหาการจราจรติดขัด ดังนั้น เพื่อบำรุงรักษาเส้นทางให้สามารถรองรับปริมาณการจราจรที่ขยายตัวเพิ่มมากขึ้น ต้านทานน้ำหนักและแรงสั่นสะเทือนจากยานพาหนะ พร้อมทั้งพัฒนาประสิทธิภาพความสะดวกปลอดภัยในการเดินทางของประชาชนในพื้นที่และจังหวัดใกล้เคียง ทช. จึงได้ดำเนินโครงการซ่อมสร้างผิวทางแบบแอสฟัลท์ติกคอนกรีตด้วยวิธีการปรับปรุงคุณภาพวัสดุชั้นทางเดิมแล้วนำกลับมาใช้งานใหม่ (Pavement In - Place Recycling) บนถนนทางหลวงชนบทสาย นม.1056 แยกทางหลวงแผ่นดินหมายเลข - บ้านคำไฮ อำเภอสูงเนิน จังหวัดนครราชสีมา ในช่วง กม. ที่ 2+850 - กม. ที่ 4+400 และ ช่วง กม. ที่ 4+640 - กม. ที่ 11+084 โดยขยายผิวจราจรจากเดิมความกว้าง 8 - 9 เมตร เป็นความกว้าง 12 เมตร ปรับปรุงชั้นโครงสร้างพื้นทางและผิวจราจร ระยะทางรวม 7.994 กิโลเมตร โดยใช้งบประมาณทั้งสิ้น 77 ล้านบาท
การซ่อมสร้างผิวทางแบบแอสฟัลท์ติกคอนกรีตด้วยวิธีการปรับปรุงคุณภาพวัสดุชั้นทางเดิมแล้วนำกลับมาใช้งานใหม่ (Pavement In – Place Recycling) ใช้ระยะเวลาการดำเนินงานที่รวดเร็ว สามารถเปิดการจราจรได้ทันทีหลังจากดำเนินการแล้วเสร็จ สอดคล้องกับสภาพการจราจรในพื้นที่ รวมถึงมีความคุ้มค่าทางด้านเศรษฐศาสตร์จากการปรับปรุงโครงสร้างทางและวัสดุเดิมให้มีความแข็งแรง ปัจจุบันโครงการดังกล่าวดำเนินการแล้วเสร็จสมบูรณ์และเปิดเส้นทางให้ประชาชนใช้สัญจรได้อย่างปลอดภัยเป็นที่เรียบร้อยแล้ว
วันจันทร์ที่ 30 พฤษภาคม 2565
รัฐบาลพัฒนาโครงสร้างพื้นฐานคมนาคม "บก - ราง - น้ำ" และด้านดิจิทัล 5G ครอบคลุมทั่วประเทศ
.....
ที่ผ่านมา รัฐบาลได้เตรียมความพร้อมการลงทุนในโครงสร้างพื้นฐาน เพื่อเชื่อมโยงแต่ละภาคของประเทศและเชื่อมต่อกับภูมิภาคอาเซียน ทั้งทางถนน ทางราง ทางน้ำ และทางอากาศ ขณะที่โครงสร้างพื้นฐานด้านดิจิทัล ได้มีการพัฒนาเทคโนโลยี 5G ในทุกภูมิภาคของประเทศ พร้อมเดินหน้าสู่โลกดิจิทัล ฟื้นเศรษฐกิจและยกระดับขีดความสามารถของประเทศต่อไป
#ไทยคู่ฟ้า #ร่วมต้านโควิด19
-------------------
อัลบั้มภาพ
prev
next
ข่าวที่เกี่ยวข้อง
รัฐบาลเข้ม...
แจ้งเตือน...
อย่าแชร์...
กรุงเทพฯ...
ปลื้ม...
วันพุธที่ 1 มิถุนายน 2565
โฆษกรัฐบาลปัดจัดงบอยุติธรรม แจงรัฐบาลต้องรองรับการดูแลผู้เกษียณและคนชรา ในอนาคตที่จะเพิ่มขึ้นอย่างเพียงพอและยั่งยืน อย่าคิดเอาเองว่าสร้างความเหลื่อมล้ำกดทับประชาชน
โฆษกรัฐบาลปัดจัดงบอยุติธรรม แจงรัฐบาลต้องรองรับการดูแลผู้เกษียณและคนชรา ในอนาคตที่จะเพิ่มขึ้นอย่างเพียงพอและยั่งยืน อย่าคิดเอาเองว่าสร้างความเหลื่อมล้ำกดทับประชาชน
วันที่ 1 มิ.ย. 65 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่ พ.ต.อ.ทวี สอดส่อง ส.ส.บัญชีรายชื่อ และเลขาธิการพรรคประชาชาติ อภิปรายร่าง พ.ร.บ.งบประมาณฯ 66 ระบุว่า พล.อ.ประยุทธ์ จันทร์โอชา นายกรัฐมนตรี และรมว.กลาโหม จัดงบอยุติธรรมกับประชาชน ทุ่มบำนาญให้ข้าราชการ สร้างความเหลื่อมล้ำกดทับประชาชน โดยยืนยันว่า ภาระงบประมาณในการดูแลผู้เกษียณอายุและดูแลคนชราภาพของรัฐบาลนั้น สอดคล้องกับการประมาณการว่า ในอนาคตประเทศไทยจะมีผู้เกษียณและคนชราเพิ่มมากขึ้นอย่างรวดเร็ว ดังนั้น จึงเป็นเรื่องปกติที่รัฐบาลต้องเตรียมพร้อมดูแลและบริหารจัดการประเทศให้พร้อมรองรับการดูแลผู้เกษียณและคนชราในอนาคตอย่างเพียงพอและยั่งยืน งบประมาณส่วนหนึ่งยังใช้ไปเพื่อสนับสนุนการเสริมสร้างทักษะอาชีพและสุขภาวะผู้สูงวัยไทยเข้าสู่สังคมสูงวัยอย่างมีคุณภาพ อย่างไรก็ตาม ภาระที่เพิ่มขึ้นนั้นเชื่อว่าไม่มีปัญหากับการเงินการคลังของประเทศ เพราะมูลค่าทางเศรษฐกิจในอนาคตตามแนวทางบริหารจัดการที่รัฐบาลวางเอาไว้นั้น จะทำให้เศรษฐกิจขยายตัวเพิ่มขึ้นตามไปด้วย และสอดคล้องกับกรอบความยั่งยืนทางการคลังของประเทศ
“รัฐบาลมองข้าราชการและประชาชนเป็นคนไทยเท่าเทียมกัน ไม่เคยคิดแบบฝ่ายค้านที่นิยมแบ่งแยกเป็นฝักฝ่ายจนเกิดความแตกแยกภายในประเทศเหมือนที่ผ่าน ๆ มา ข้าราชการมีหน้าที่ทำงาน อำนวยความสะดวก และแก้ปัญหาให้กับประชาชนที่มาติดต่อให้มากที่สุดเท่าที่จะทำได้ จึงไม่ใช่การไปกดทับประชาชนแต่อย่างใด มีแต่รัฐบาลในอดีตต่างหาก ที่มีข่าวบ่อยครั้งว่า จัดสรรงบประมาณแบบเหลื่อมล้ำ ให้พื้นที่ฐานเสียงตัวเองมากกว่าพื้นที่อื่นใช่หรือไม่ ดังนั้นฝ่ายค้านไม่ควรคิดเอาเอง ส่วนงบผูกพันข้ามปีนั้นก็มีมาทุกรัฐบาล เพียงแต่ในสมัยที่ตัวเองเป็นรัฐบาลกลับไม่เคยมองว่าเป็นปัญหา แต่มาข้องใจว่าอาจจะเป็นการฮั้วการประมูลในอนาคตเอาตอนที่ตัวเองกำลังเป็นฝ่ายค้าน ซึ่งเป็นเรื่องที่ไม่ถูกต้อง” นายธนกร กล่าว
วันจันทร์ที่ 13 กันยายน 2564
กระทรวงวัฒนธรรมร่วมกับกลุ่มจิตอาสาดูแลไทย (Jitasa.Care) และหลักสูตรธรรมาภิบาลทางการแพทย์ (ปธพ.๙) ลงพื้นที่จังหวัดนครราชสีมา จังหวัดสระบุรี และจังหวัดสมุทรปราการ
ลงพื้นที่จังหวัดนครราชสีมา จังหวัดสระบุรี และจังหวัดสมุทรปราการ เพื่อมอบถุงยังชีพแก่ประชาชน ในโครงการ “ปันน้ำใจ คนไทยไม่ทิ้งกัน” ให้กับประชาชนที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา ๒๐๑๙ (โควิด-๑๙)
วันที่ ๑๐ กันยายน ๒๕๖๔ กระทรวงวัฒนธรรมร่วมกับกลุ่มจิตอาสาดูแลไทย (Jitasa.Care) และหลักสูตรธรรมาภิบาลทางการแพทย์ (ปธพ.๙) ลงพื้นที่จังหวัดนครราชสีมา จังหวัดสระบุรี และจังหวัดสมุทรปราการ เพื่อมอบถุงยังชีพแก่ประชาชน ในโครงการ “ปันน้ำใจ คนไทยไม่ทิ้งกัน” ให้กับประชาชนที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา ๒๐๑๙ (โควิด-๑๙) รวมถึงผู้ติดเชื้อโควิด-๑๙ ที่อยู่ระหว่างการกักตัวดูแลรักษาตนเอง (Home Isolation) และแจ้งขอความช่วยเหลือผ่าน jitasa.care โดยนางยุพา ทวีวัฒนะกิจบวร ปลัดกระทรวงวัฒนธรรม มอบหมายให้สำนักงานวัฒนธรรมจังหวัดมอบถุงยังชีพ ดังนี้
๑. สำนักงานวัฒนธรรมจังหวัดนครราชสีมา มอบถุงยังชีพให้แก่นางเกณิกา - เด็กชายณัฐพิศิฐ์ หมายใหญ่กลาง บ้านเลขที่ ๕๔ หมู่ที่ ๑ ตำบลค้างพลู อำเภอโนนไทย จังหวัดนครราชสีมา
๒. สำนักงานวัฒนธรรมจังหวัดสระบุรี มอบถุงยังชีพให้แก่ครอบครัวของนางกิมฮวย กุลสุจริตทรัพย์ ซึ่งมีจำนวนสมาชิกในครัวเรือน รวมทั้งสิ้น ๗ คน ตำบลตาลเดี่ยว อำเภอแก่งคอย จังหวัดสระบุรี
๓. สำนักงานวัฒนธรรมจังหวัดสมุทรปราการ มอบถุงยังชีพ ณ บ้านคลองสวน อำเภอพระสมุทรเจดีย์ จังหวัดสมุทรปราการ
วันจันทร์ที่ 30 สิงหาคม 2564
สธ. เร่งสร้าง "ยุว อสม." ดูแลสุขภาพคนในครอบครัวชุมชน เตรียมนำร่องพื้นที่ต้นแบบ 10 จว.ในปี 65
....
กระทรวงสาธารณสุข ได้ดำเนินการพัฒนาศักยภาพเด็กและเยาวชน ให้กลายเป็น "ยุวอาสาสมัคร (ยุว อสม.)" ผู้นำการปรับเปลี่ยนพฤติกรรมด้านสุขภาพ ให้สามารถช่วยเหลือดูแลสุขภาพ เพื่อน ครอบครัว และคนในชุมชนได้
.
โดยกรมสนับสนุนบริการสุขภาพได้จัดหลักสูตร ให้น้อง ๆ เยาวชนได้เรียนด้วยกัน 2 หลักสูตร คือหลักสูตรพื้นฐาน และ หลักสูตรพัฒนา เช่น ความสำคัญของการจัดการสุขภาพในโรงเรียน ชุมชน และบทบาทของ ยุว อสม. พฤติกรรมลดเสี่ยงทางเพศ, การปฐมพยาบาลเบื้องต้น เป็นต้น
.
น้อง ๆ เยาวชน /ที่สนใจสามารถลงทะเบียนเป็น ยุว อสม. ผ่านระบบลงทะเบียนออนไลน์ได้ที่
>http://gen-hed.com
>http://www.facebook.com/GenhealthTH
> เว็บไซต์ ยุวอาสาสมัครสาธารณสุขhttp://sites.google.com/view/gen-h
.
ในปี 2565 กระทรวงสาธารณสุขได้วางแนวทางร่วมกับ คณะกรรมการขับเคลื่อนการพัฒนาศักยภาพ ยุว อสม. จะเร่งขับเคลื่อนการสร้าง ยุว อสม. ในพื้นที่ต้นแบบ 10 จังหวัด
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 9 มีนาคม 2565
โฆษกรัฐบาลยืนยัน นายกฯ ดำเนินทุกนโยบายเห็นแก่ประเทศชาติเป็นสำคัญ ยืนยันไทยยึดนโยบายเพื่อความสมดุลในเวทีโลก
โฆษกรัฐบาลยืนยัน นายกฯ ดำเนินทุกนโยบายเห็นแก่ประเทศชาติเป็นสำคัญ ยืนยันไทยยึดนโยบายเพื่อความสมดุลในเวทีโลก
วันที่ 9 มีนาคม 2565นายธนกร วังบุญคงชนะ โฆษกประจำสำนักนายกรัฐมนตรี เปิดเผยกรณีที่มีการวิพากษ์วิจารณ์แนวนโยบายของรัฐบาลต่อสถานการณ์ยูเครนว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้สั่งการตั้งแต่เริ่มเกิดสถานการณ์ความตึงเครียดในยูเครน ให้ใช้แนวทางในการดำเนินนโยบายเพื่อให้เกิดความสมดุลในเวทีระหว่างประเทศ โดยมุ่งเน้นสิ่งสำคัญคือให้ความช่วยเหลือคนไทยในยูเครน ซึ่งจนขณะนี้ ปฏิบัติการดังกล่าวถือว่าประสบความสำเร็จ รัฐบาลไทยได้ให้ความช่วยเหลือคนไทยทุกคนที่ประสงค์เดินทางออกจากยูเครนได้หมดแล้ว ทั้งนี้การแถลงแสดงท่าทีของไทยตลอดมาสนับสนุนให้มีการเจรจาเพื่อหาข้อยุติโดยสันติวิธี และใช้กลไกขององค์การสหประชาชาติ หรือกลไกที่ยอมรับร่วมกันเป็นทางออก ไม่เคยสนับสนุนให้ใช้ความรุนแรงในการแก้ไขปัญหา
นายธนกร กล่าวว่า ไทยยังมีบทบาทสำคัญในการเป็นสมาชิกอาเซียน ซึ่งเช่นเดียวกัน รัฐมนตรีต่างประเทศอาเซียนมีถ้อยแถลงต่อสถานการณ์ในยูเครน เรียกร้องให้ทุกฝ่ายใช้การหารือผ่านทุกช่องทาง รวมถึงช่องทางการทูต เพื่อแสวงหาการแก้ไขปัญหาโดยสันติวิธี สอดคล้องกับกฎหมายระหว่างประเทศ และหลักการของกฎบัตรสหประชาชาติ
ขอย้ำว่าไทยดำเนินนโยบายเพื่อประโยชน์ของประเทศและประชาชนเป็นสำคัญ และไม่มีแนวทางดำเนินนโยบายที่จะสนับสนุนการใช้ความรุนแรงแต่อย่างใด ทั้งนี้ ปัจจุบันมีความท้าทายจากการจัดการโรคระบาดที่เป็นความท้าทายสำคัญ ไทยจึงไม่ต้องการให้มีความตึงเครียดระหว่างประเทศ และยังเชื่อมั่นว่ายังมีหนทางสู่การแก้ไขปัญหาโดยใช้สันติวิธี
วันอังคารที่ 18 มกราคม 2565
3,000 ล้านบาทสุดท้ายกับโอกาสสะสมความมั่งคั่งตั้งแต่ต้นปี ลงทุนพันธบัตรออมทรัพย์ “ส่งความสุข” ได้แล้ววันนี้
วันนี้ (17 มกราคม 2565) เป็นวันแรกของการพันธบัตรออมทรัพย์พิเศษ รุ่นส่งความสุข อายุ 3 ปี อัตราดอกเบี้ยแบบขั้นบันไดเฉลี่ยร้อยละ 1.90 ต่อปี วงเงิน 30,000 ล้านบาท โดยได้เปิดการจำหน่ายให้กับประชาชนที่มีอายุ 60 ปีขึ้นไป รายละไม่เกิน 5 ล้านบาท
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ (สบน.) เปิดเผยว่า วันนี้ (17 มกราคม 2565) เป็นวันแรกของการพันธบัตรออมทรัพย์พิเศษ รุ่นส่งความสุข อายุ 3 ปี อัตราดอกเบี้ยแบบขั้นบันไดเฉลี่ยร้อยละ 1.90 ต่อปี วงเงิน 30,000 ล้านบาท โดยได้เปิดการจำหน่ายให้กับประชาชนที่มีอายุ 60 ปีขึ้นไป รายละไม่เกิน 5 ล้านบาท ตั้งแต่เวลา 8.30 น. ที่ผ่านมา และได้รับความสนใจเป็นอย่างมาก สามารถจำหน่ายได้แล้วประมาณ 27,000 ล้านบาท ทั้งนี้ วงเงินที่เหลืออีก 3,000 ล้านบาท จะจำหน่ายให้ผู้สูงอายุพรุ่งนี้อีก 1 วัน และเปิดจำหน่ายให้กับประชาชนทั่วไปในวันที่ 19 มกราคม 2565 เวลา 08.30 น. ต่อไป
ผู้สนใจสามารถสอบถามวิธีการจัดจำหน่ายพันธบัตรออมทรัพย์ผ่านช่องทาง Counter Internet Banking และ Mobile Banking ของธนาคารตัวแทนจำหน่ายทั้ง 4 แห่ง ได้แก่ ธนาคารกรุงเทพ ธนาคารกรุงไทย ธนาคารกสิกรไทย และธนาคารไทยพาณิชย์ เพื่อความสะดวกและสามารถทำธุรกรรมได้อย่างปลอดภัยตั้งแต่บัดนี้เป็นต้นไป
วันเสาร์ที่ 8 มกราคม 2565
โฆษกรัฐบาล เผย ภาคเอกชนขอบคุณรัฐบาลไม่ล็อกดาวน์ประเทศ “นายกฯ” เดินหน้ากระตุ้นเศรษฐกิจต่อ ชวนประชาชนใช้จ่ายผ่านโครงการ “ช้อปดีมีคืน” ใช้หักยื่นภาษีได้ต่อไป
โฆษกรัฐบาล เผย ภาคเอกชนขอบคุณรัฐบาลไม่ล็อกดาวน์ประเทศ “นายกฯ” เดินหน้ากระตุ้นเศรษฐกิจต่อ ชวนประชาชนใช้จ่ายผ่านโครงการ “ช้อปดีมีคืน” ใช้หักยื่นภาษีได้ต่อไป
วันที่ 8 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี เปิดเผยภายหลังการประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ครั้งที่ 1/2565 ผ่านระบบการประชุมทางไกล (Video Conference) เมื่อวานนี้ โดยมีพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุม ซึ่งภาคเอกชนโดยสภาหอการค้าไทย สภาอุตสาหกรรมแห่งประเทศไทย ตลอดจนผู้ประกอบการ ได้ขอบคุณรัฐบาลที่ฟังเสียงประชาชน ไม่ล็อกดาวน์ โดยปรับใช้การยกระดับพื้นที่ให้เป็นระดับสีส้ม หรือพื้นที่ควบคุม 69 จังหวัด และทั้งประเทศ ทำให้เศรษฐกิจยังเดินหน้าต่อไปได้ อย่างไรก็ตาม การยกระดับมาตรการดังกล่าวอาจส่งผลกระทบต่อความเชื่อมั่นและเศรษฐกิจโดยรวมบ้าง แต่เชื่อว่าเป็นเพียงระยะสั้นเท่านั้น โดยนายกรัฐมนตรีได้กำชับให้กระทรวงสาธารณสุข ตลอดจนผู้ว่าราชการจังหวัด ศบค. และหน่วยงานที่เกี่ยวข้อง เฝ้าระวัง ติดตามประเมินสถานการณ์ในช่วง 1-2 สัปดาห์นี้อย่างใกล้ชิด ว่าจะมีตัวเลขผู้ติดเชื้อเพิ่มขึ้นมากน้อยเพียงใด เพื่อวางแผนการแก้ปัญหาร่วมกันต่อไป
โฆษกประจำสำนักนายกรัฐมนตรี กล่าวต่อไปว่าในส่วนของการกระตุ้นเศรษฐกิจภายในประเทศ หลังจากโครงการ คนละครึ่ง เฟส 3 สิ้นสุดลงไปแล้ว ขณะนี้กระทรวงการคลังได้มีมาตรการช้อปดีมีคืน 2565 ประชาชนที่สนใจเข้าร่วมโครงการสามารถเข้าร่วมได้แล้วตั้งแต่วันที่ 1 มกราคม ถึงวันที่ 15 กุมภาพันธ์ 2565 รวมถึงมีสิทธิ์สมัครเข้าร่วมโครงการ คนละครึ่ง เฟส 4 ที่จะเริ่มในวันที่ 1 มีนาคม – 30 เมษายน 2565 ต่อได้เช่นกัน ทั้งนี้ สำหรับโครงการช้อปดีมีคืน 2565 ไม่จำเป็นต้องสมัครเข้าร่วมโครงการ เพียงซื้อสินค้าในช่วง 1 มกราคม ถึงวันที่ 15 กุมภาพันธ์ 2565 พร้อมขอใบกำกับภาษีฉบับเต็มจากร้านค้า เพื่อนำไปเป็นหลักฐานในการขอคืนภาษีของปี 2565 โดยโครงการจะจำกัดยอดการซื้อสินค้าที่ 30,000 บาท/คน และสามารถนำไปหักภาษีตามขั้นบันไดรายได้ ถือเป็นเครื่องมือในการกระตุ้นเศรษฐกิจในปี 2565 ในส่วนของ “คนละครึ่งเฟส 4” ที่จะเริ่มในวันที่ 1 มีนาคม – 30 เมษายน 2565 เบื้องต้นรายละเอียดโครงการยังเป็นเช่นเดิม คือ ผู้ได้สิทธิในโครงการ “คนละครึ่งเฟส 3” จำนวน 27.98 ล้านราย ต้องกดยืนยันตนอีกครั้ง ผ่านแอปพลิเคชัน “เป๋าตัง” โดยไม่ต้องลงทะเบียนใหม่ ส่วนผู้ที่ไม่เคยลงทะเบียนจะต้องสมัครผ่านทางเว็บไซต์ คนละครึ่ง.com ซึ่งรัฐบาลช่วยจ่าย 50% ของยอดใช้จ่าย แต่ไม่เกินวันละ 150 บาท ขณะนี้ กระทรวงการคลังอยู่ระหว่างพิจารณาปรับปรุงมาตรการและระบบเพื่อออกแบบโครงการที่เหมาะสมกับสถานการณ์ทางเศรษฐกิจในอนาคตต่อไป
“นายกรัฐมนตรี ติดตามสถานการณ์โควิดในประเทศและสถานการณ์โลกอย่างใกล้ชิด เพื่อวางแผนเดินหน้าขับเคลื่อนประเทศอย่างปลอดภัย ฟื้นฟูเศรษฐกิจให้การดำเนินกิจกรรม/กิจการ ต่าง ๆ สามารถไปต่อได้ เน้นย้ำให้ประชาชน สถานประกอบการ สถานที่ท่องเที่ยว ยังคงต้องปฏิบัติตามมาตรการป้องกันแบบครอบจักรวาล Universal Prevention และ COVID Free Setting ประเทศไทยต้องเดินหน้าต่อไป โดยต้องระมัดระวังอย่างที่สุดเพื่อให้สถานการณ์ดีขึ้น” โฆษกประจำสำนักนายกรัฐมนตรี กล่าว
วันอาทิตย์ที่ 10 กรกฎาคม 2565
โฆษกรัฐบาลเผย “นายกฯ” สั่งจัดระบบขนส่งสาธารณะให้เพียงพออำนวยความสะดวก  การเดินทางของประชาชน ช่วงวันหยุดยาว ก.ค. 65  “คมนาคม” เปิดวิ่งฟรีมอเตอร์เวย์ M6 ระยะทาง 64 กม. รวม 9 วัน
โฆษกรัฐบาลเผย “นายกฯ” สั่งจัดระบบขนส่งสาธารณะให้เพียงพออำนวยความสะดวก  การเดินทางของประชาชน ช่วงวันหยุดยาว ก.ค. 65  “คมนาคม” เปิดวิ่งฟรีมอเตอร์เวย์ M6 ระยะทาง 64 กม. รวม 9 วัน
วันนี้ (10 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรีเผยว่า ในช่วงวันหยุดยาวเดือน ก.ค. 2565 ที่กำลังจะมาถึงนี้ คือวันอาสาฬหบูชาและวันเข้าพรรษา ระหว่างวันที่ 13-17 ก.ค. 2565 และวันเฉลิมพระชนมพรรษาพระบาทสมเด็จพระเจ้าอยู่หัว ระหว่างวันที่ 28-31 ก.ค. 2565 คาดว่าจะมีประชาชนออกเดินทางท่องเที่ยวและเดินทางกลับภูมิลำเนาทั่วประเทศเป็นจำนวนมาก ซึ่งพลเอก ประยุทธ์ จันทร์โอชา นายกรัฐมนตรีสั่งการให้กระทรวงคมนาคมเตรียมการรองรับการเดินทางของประชาชน ย้ำให้ทุกหน่วยงานบูรณาการร่วมกันตามมาตรการอำนวยความสะดวกและความปลอดภัยเพื่อรองรับการเดินทางของประชาชนในช่วงวันหยุดยาวให้ครอบคลุมทั้ง มิติอำนวยความสะดวกในการเดินทาง มิติความปลอดภัยในการเดินทาง และมิติด้านการควบคุมโควิด-19
โฆษกประจำสำนักนายกรัฐมนตรีกล่าวว่า ในช่วงวันหยุดยาวเดือน ก.ค. นี้ จะมีการยกเว้นการจัดเก็บค่าธรรมเนียมทางพิเศษ 3 เส้นทาง ได้แก่ ทางพิเศษศรีรัช อุดรรัถยา และเฉลิมมหานคร ในช่วงวันอาสาฬหบูชาและวันเข้าพรรษา ระหว่างวันที่ 13-14 ก.ค. 2565 และช่วงวันเฉลิมพระชนมพรรษาฯ ในวันที่ 28 ก.ค. 2565 และบริการที่จอดรถฟรี ณ ท่าอากาศยานสุวรรณภูมิ บริเวณลานจอดรถยนต์ระยะยาว โซน C นอกจากนี้ กรมทางหลวงจะเปิดให้บริการทางหลวงระหว่างเมืองหมายเลข 6 (M6) ช่วงสีคิ้ว–ขามทะเลสอ ระยะทาง 64 กิโลเมตร (กม.) โดยให้บริการฟรี ในช่วงวันอาสาฬหบูชาและวันเข้าพรรษา ขาออก วันที่ 13-14 ก.ค. 2565 และขาเข้าวันที่ 15-17 ก.ค. 2565 และช่วงวันเฉลิมพระชนมพรรษาฯ ขาออก วันที่ 28-29 ก.ค. 2565 และขาเข้าวันที่ 30-31 ก.ค. 2565 รวมทั้งหมด 9 วัน ซึ่งจะช่วยอำนวยความสะดวกการเดินทางให้ประชาชน และจะช่วยบรรเทาการจราจรติดขัดบนทางหลวงหมายเลข 2 (ถนนมิตรภาพ) ได้ด้วย ทั้งนี้ นายกรัฐมนตรียังห่วงใยในความปลอดภัยของประชาชน ย้ำให้ตรวจสอบปรับปรุงแก้ไขจุดเสี่ยงต่อการเกิดอุบัติเหตุ เช่น บริเวณจุดกลับรถ ทางแยก ทางโค้ง/ทางลาดชัน และจุดตัดถนนกับรถไฟ/ทางลักผ่าน พร้อมกำชับให้เข้มงวดการบังคับใช้กฎหมาย กำกับดูแลด้านวินัยจราจร รณรงค์ประชาสัมพันธ์ และเน้นการประชาสัมพันธ์ให้ประชาชนทราบถึงแนวทางการป้องกันโควิด-19 โดยเฉพาะการเดินทางในระบบขนส่งสาธารณะ เช่น การสวมหน้ากากอนามัยตลอดเวลาการเดินทาง
“นายกรัฐมนตรีกำชับให้มีการจัดบริการขนส่งสาธารณะทั้งรถโดยสารสาธารณะ รถไฟ เรือโดยสารสาธารณะ และเครื่องบินให้เพียงพอต่อการเดินทาง ไม่ให้มีผู้โดยสารตกค้าง ให้ตรวจความพร้อมระบบขนส่งสาธารณะ พนักงาน และผู้โดยสารอย่างต่อเนื่อง ให้ประชาชนเดินทางด้วยระบบขนส่งสาธารณะได้อย่างสะดวกและปลอดภัยมากที่สุด โดยขอให้เจ้าหน้าที่ที่เกี่ยวข้องทุกคนทำหน้าที่อย่างเต็มที่ พร้อมให้ประชาชนผู้ใช้เส้นทางเดินทางด้วยความระมัดระวัง เพื่อความปลอดภัย ให้ปฏิบัติตามป้ายเตือน ป้ายแนะนำ และคำแนะนำของเจ้าหน้าที่อย่างเคร่งครัด เพื่อให้ทุกคนเดินทางไป-กลับอย่างปลอดภัย และได้ใช้เวลากับครอบครัวอย่างมีความสุขในช่วงวันหยุดยาวที่กำลังจะมาถึงนี้” โฆษกประจำสำนักนายกรัฐมนตรีกล่าว